
Dette veiledningsheftet gir informasjon om premisser, rammevilkår, prosedyrer og virkemidler i forhold til oppfølging av berørt personale under omstillingsprosesser. Veiledningen er ikke uttømmende, men omhandler blant annet sentrale spørsmål rundt omdisponering av ansatte og medvirkning fra de tillitsvalgte. 

Omstilling ved UiO skal være forankret i to grunnleggende premisser. Det ene er at arbeidsgiver har et udiskutabelt ansvar av såvel juridisk som etisk karakter i forhold til å ivareta de ansattes interesser under omstilling. Det andre er at omstillingsprosessene skal være medvirkningsbasert, slik at partene samarbeider om aktuelle tiltak.  Utfordringen er å få en prosess som samtidig sikrer effektivitet og nødvendig spillerom til å oppfylle arbeidsgivers plikt til resultatoppnåelse og optimal organisering.

Arbeidsgiver har et stort ansvar for å ivareta personalets interesser under en omstillingsprosess, men samtidig plikter også medarbeidere å vise fleksibilitet, omstillingsvilje og bidra til at organisasjonsendringen blir realisert. For å stimulere til fornyelse må imidlertid mål og strategier være tydelig kommunisert ut i miljøene, samtidig som personalet må oppleve trygghet i arbeidsforholdet. Dessuten vil åpne prosesser, størst mulig grad av forutsigbarhet og god kommunikasjon være viktige forutsetninger for medvirkning og aksept ved omstilling. Gitt slike forutsetninger, antas mulighetene for utvikling av kompetanse og endringsberedskap å være store, - såvel for UiO som institusjon som for den enkelte medarbeider.

UiOs holdning er at det primært skal søkes løsninger med henblikk på å unngå oppsigelser ved omstilling. Dersom oppsigelse likevel må iverksettes, vil det være vanskelig å forhindre at arbeidstakeren påføres stor personlig belastning, men så langt det er mulig skal arbeidsgiver tilstrebe trygghet under slike prosesser.

Det vises i denne sammenheng for øvrig også til UiOs samarbeidsavtale om et mer inkluderende arbeidsliv, og avtalens intensjoner om at ledelse og ansatte skal arbeide for forsvarlig arbeidsmiljø.
UiO og tjenestemannsorganisasjonene har inngått en generell omstillingsavtale, som kommer til anvendelse når vedtak om organisasjonsendring medfører store endringer i personalets arbeidssituasjon. Avtalen følger som vedlegg til dette veiledningsheftet. Omstillingsavtalen kan eventuelt suppleres med mer detaljerte tilleggsavtaler, hvor strategi og beredskap tilpasses faktiske personalmessige konsekvenser av den enkelte omstilling.

Likeledes gir hovedavtalen i staten og tilpasningsavtalen ved UiO sentrale føringer knyttet til medbestemmelse. UiO har utformet en samlet fremstilling av disse avtalene, som kan fås ved henvendelse til Organisasjons- og personalavdelingen.

1. 
SENTRALE PREMISSER

Aktiv utvikling av virksomheten utløser ikke uten videre behov for omstillingsrelaterte virkemidler.  Karakteren på prosjektet, sammen med grad av konsekvenser for personalet blir i denne sammenheng avgjørende. Samtidig må arbeidsrettslige premisser legges til grunn, og det er i den forbindelse viktig å skille mellom vilkår knyttet til henholdsvis kollektive og individuelle forhold. For øvrig vil vektlegging av informasjon og kommunikasjon være viktig premiss for vellykket gjennomføring av omstillingstiltak.
1.1
 Omstillingsbegrepet
I forhold til hvilke typer situasjoner som er å betrakte som ”omstilling” er det nærliggende å ta utgangspunkt i sentrale myndigheters definisjon av begrepet. Moderniseringsdepartementet har i sitt veiledningshefte ”Personalpolitikk ved omstillingsprosesser” gitt omstillingsbegrepet en vid betydning, som inkluderer endringer både på samfunns-, virksomhets- og personnivå. Det er henvist til at omstilling kan handle om ”løpende endringer, effektiviserings- og utviklingstiltak, omstruktureringer og formell organisasjonsendring, herunder endring av tilknytningsform.” Samtidig vises det til at ”For å kunne si noe om hvilke bestemmelser som gjelder i en endringsprosess, kan det være hensiktsmessig å se nærmere på omfang og grad av personalmessige konsekvenser.”

I grove trekk differensierer departementet mellom følgende fire kategorier:

”1

Løpende utvikling – hvor utvikling av personal- og ledelsesfunksjonen kombineres med innføring av nye arbeidsformer og/eller ny teknologi. Kategori 1 kjennetegnes gjerne av virksomheter som gjennom den ”daglige drift” vektlegger endringsprosesser og kontinuerlig utviklingsarbeid.

2

Effektivisering – nye arbeidsformer og/eller ny teknologi går sammen med ned(opp)-bemanning. Denne kategorien kjennetegnes av prosesser hvor virksomhetene gjennom økte krav til effektivitet legger om driften og tilpasser arbeidsstokken til de nye utfordringene. Endringene er mindre omfattende enn i kategori 4.

3

Omstrukturering – personal- og ledelsesutvikling kombineres med eventuell endring av organisasjonsstruktur og eventuelt endret tilknytningsform. Kategori 3 kjennetegnes av organisasjonsendringer hvor hele eller deler av organisasjonsenheter flyttes horisontalt eller vertikalt og hvor personal- og ledelsesutfordringene går ut på å få den nye organisasjonen til å fungere best mulig.

4

Formell organisasjonsendring går sammen med ned-/oppbemanning. Kategori 4 kjennetegnes av total omorganisering som følge av politisk styrte omstillinger og beslutninger som er fattet på nivå over virksomhetene, og/eller endringer av tilknytningsform. Det siste kan innebære større bemanningsreduksjon, geografisk eller organisatorisk flytting og andre strukturelle endringer. Denne kategorien inneholder de mest krevende omstillingsprosessene.”

Mindre organisatoriske endringer uten bemanningsmessige følger kan også i prinsippet defineres som ”omstilling”. Det må likevel være grad av konsekvenser for personalet som avgjør om, - og eventuelt hvilke tiltak som skal iverksettes. Endringer av begrenset karakter, løpende utvikling, budsjettilpasning og lignende som i hovedsak er knyttet til daglig drift vil altså ikke uten videre kreve særskilte initiativ knyttet til personalhåndtering. 
Dersom omstillingen omfatter mer dramatiske situasjoner hvor nedbemanning er eller vil bli en realitet, kan det derimot være behov for særskilt beredskap i form av tilpassede virkemidler og prosedyrer. Særlig gjelder det nedbemanning eller personalmessig omdisponering som ligger utenfor arbeidsgivers styringsrett, jf. tjenestemannslovens §12. Omfanget av arbeidsgivers styringsrett i forbindelse med omdisponering av personale er nærmere omtalt i dette dokumentet under pkt. 3.1.
I UiOs omstillingsavtale pkt. 1.2, tredje avsnitt er det bekreftet at:
”Partene er enige om at omstillingsavtalen kommer til anvendelse ved store endringer i personalets arbeidssituasjon, hvor det kreves tilpassede virkemidler og prosedyrer for å ivareta berørte arbeidstakeres interesser.  Omstillingsavtalen skal gjøres gjeldende når flere arbeidstakere er, eller antas å bli, overtallige på kort eller lengre sikt, som følge av vedtak om organisasjonsendring og/eller nedbemanning”.

Mindre organisatoriske endringer som ikke kommer inn under definisjonen ”omstilling” i forhold til UiOs omstillingsavtale vil likevel kunne omfattes av hovedavtalens og tilpasningsavtalens medbestemmelsesordninger.
1.2
 Lov- og avtalerettslige rammer

Hovedavtalen i staten er selve fundamentet for de tillitsvalgtes medinnflytelse og samarbeidet mellom partene. Utgangspunktet i forhold til medvirkningssystemer ved omstilling er således at hovedavtalen regulerer selve prosessen, dvs. hvordan beslutningene tas. Ved UiO er omfanget av organisasjonenes medbestemmelsesrett nærmere konkretisert i universitetets tilpasningsavtale og omstillingsavtale. Hovedavtalen og tilpasningsavtalen er nærmere omtalt i veiledningens pkt. 2.1.

Den enkelte ansattes rettigheter og plikter reguleres gjennom tjenestemannsloven, eventuelt med supplering av forvaltningslovens regler. Samtidig kan bestemmelser i universitetets personalreglement og omstillingsavtale komme til anvendelse.

Innenfor rammen av lov-, regel- og avtaleverket har arbeidsgiver selvstendig  rett til å organisere, lede og fordele arbeidet, dvs. avgjøre hvem som skal gjøre hva, når og hvordan. Styringsretten regulerer forholdet mellom UiO som arbeidsgiver og den enkelte ansatte, på de områder hvor det ikke er gitt begrensninger i eksempelvis hovedavtalen, tilpasningsavtalen, tjenestemannsloven eller tilsettingskontrakten. Omfanget av arbeidsgivers styringsrett er nærmere omtalt i veiledningens pkt. 3.1.

Regjeringen har for øvrig avgitt en intensjonserklæring om omstilling under trygghet, og denne erklæringen inngår som vedlegg til hovedtariffavtalen. En av målsettingene er at man så langt som mulig skal unngå oppsigelser som følge av omstilling, samtidig som det legges vekt på smidige og effektive prosesser. 

Med utgangspunkt i regjeringens intensjonserklæring, har de sentrale partene utarbeidet  personalpolitiske retningslinjer for omstillingsarbeid i statlig sektor, jf hovedtariffavtalens pkt. 5.7. Retningslinjene gir veiledning knyttet til omstillingsarbeid, og omtaler også juridiske rammer for individuelle rettigheter og plikter. Dette dokumentet skal være retningsgivende for alle statlige etater under omstilling, men er i seg selv ikke noe regelverk som gir rettigheter eller pålegger plikter. Disse må utledes av lov- eller avtaleverk, og arbeidstakere har dermed ikke automatisk krav på å bli tilbudt de virkemidlene som fremgår av retningslinjene.

1.3  
Informasjon og kommunikasjon

Åpne prosesser, størst mulig forutsigbarhet og god dialog er viktige forutsetninger for trygghet, tillit, medvirkning og aksept ved omstilling. Gode rutiner for informasjon og kommunikasjon i forhold til medarbeidere som berøres av omstilling er dermed av grunnleggende betydning. Ledelsen har ansvar for at informasjon formidles så raskt som praktisk mulig, og den må gis på flere plan og arenaer.  

Omstilling kan for den enkelte representere en svært spesiell situasjon, og dette gjør kommunikasjonsprosesser særlig utfordrende. I en slik prosess går de tilsatte ofte gjennom flere reaksjonsfaser, og det er viktig at budskapet har en form som er tilpasset omstendighetene rundt medarbeideren. For å forhindre unødvendig usikkerhet vil løpende kommunikasjon ofte være viktig selv når det ikke foreligger noen konkret ny informasjon. Usikkerhet rundt arbeidssituasjonen kan ha negativ effekt på arbeidsmiljøet, forårsake frustrasjoner og svekket motivasjon. Det kan igjen medføre konsekvenser som generell motstand mot endringer, mindre kreativitet og problemløsningsevne, og dermed dårlige vilkår for fremdrift i endringsprosesser.

Informasjonen skal være utfyllende, saklig og klar, og skal så langt det er mulig tydeliggjøre praktiske konsekvenser. Det må også informeres om hvor det er mulig å søke bistand ved eventuelle problemer, og hvilket støtteapparat som er tilgjengelig.

Som det fremgår av hovedavtalens §11 nr. 6, har arbeidsgiver et spesielt ansvar for at alle tilsatte blir særlig godt orientert i saker av stor betydning for de tilsatte, som i forbindelse med organisasjonsendringer. Dette er nærmere omtalt i UiOs omstillingsavtale pkt. 2.1. 
De ulike prosjekter vil normalt ha særegne trekk, og informasjon må dermed skreddersys i forhold til dette. Ved større omstilling skal arbeidsgiver utarbeide informasjonsopplegg tilpasset det aktuelle prosjektet, og det skal gjøres i samarbeid med tjenestemannsorganisasjonene. Informasjonsopplegget skal dekke fasen forut for omstillingen, selve omstillingsperioden og tiden etter at omstilling er gjennomført.

Oppdatert informasjon skal gis direkte til berørte tilsatte både før, under og etter at beslutninger er tatt. Slik informasjon kan gis i møter mellom den enkelte tilsatte og nærmeste foresatte, hvor arbeidstakerens jobbinteresser, behov for videre/etterutdanning, fremtidsplaner og mulighet for mobilitet og lignende kartlegges. I disse møtene har den tilsatte rett til la seg bistå av tillitsvalgt, dersom vedkommende ønsker det.

Arbeidsgivers informasjonsplikt overfor tjenestemannsorganisasjonene er nærmere omtalt i pkt. 2.2 i dette dokumentet.

2 SAMSPILLET MED TJENESTEMANNSORGANISJONENE

Omstillingsprosesser ved UiO skal være medvirkningsbaserte, slik at partene samarbeider om aktuelle tiltak og virkemidler.

2.1 
Hovedavtalen og tilpasningavtalen 

Tjenestemannsorganisasjonenes medbestemmelsesrett er forankret i hovedavtalen i staten, som regulerer samarbeidet mellom arbeidsgiver og organisasjonene. Med hjemmel i hovedavtalens § 3 har UiO inngått en tilpasningsavtale, som konkretiserer spilleregler og rammer for utøvelse av det lokale samarbeidet mellom partene. Avtaleverket må ses i sammenheng, og partene ved UiO har derfor valgt en samlet fremstilling hvor lokale føringer er redigert inn som supplement til enkeltbestemmelser i hovedavtalen.
Hovedavtalens og tilpasningsavtalens virkeområde omfatter alle kollektive forhold som berører de tilsattes arbeidssituasjon.

Avtaleverket legger til grunn at de tillitsvalgte skal være med som reelle premissleverandører i prosessene, og gjennom sin kunnskap og erfaring bidra til forsvarlig bredde i beslutningsgrunnlaget.

Medbestemmelsen skal som hovedregel utøves gjennom ordinære informasjons-, drøftings- eller forhandlingsmøter, men tilpasningsavtalen åpner også for supplerende eller alternative samarbeidsordninger. Som eksempel nevnes deltakelse i prosjekter, styringsgrupper, utvalgsarbeid, utredningsgrupper, komiteer el.l. Partene må isåfall avtale på forhånd hvorvidt slik representasjon skal forplikte organisasjonene i forhold til endelig standpunkt. Det kan eventuelt være aktuelt å ta delelementer ut av utvalget/gruppen, og behandle saken som ordinær drøftings- eller forhandlingsgjenstand.

For øvrig kan samme sak gjerne være gjenstand for både informasjon, drøfting og forhandling. Som illustrasjon nevnes at foreløpige planer om mulig omstilling i første omgang kan tas opp som informasjon, - deretter blir selve gjennomføringen drøftet mellom partene, mens eventuell påfølgende organisasjonsendring på nærmere bestemte vilkår kan være forhandlingsgjenstand.

2.2
Informasjon og drøfting med tjenestemannsorganisasjonene

Rammene for informasjon og drøfting er nedfelt i hovedavtalens §§ 11 og 12 og nærmere konkretisert i UiOs tilpasningsavtale. Arbeidsgivers informasjons- og drøftingsplikt skal utøves på det organisatoriske nivå som behandler saken, og parter er nærmere definert i tilpasningsavtalen. 

Informasjon skal gis så tidlig som mulig, slik at organisasjonene får reell mulighet for innflytelse. Saken bør være noe bearbeidet av administrasjonen før organisasjonene involveres, dvs. det bør foreligge konkrete planer som det er aktuelt å gå videre med. Arbeidsgiver må eksempelvis gis rimelig anledning til å arbeide frem egne standpunkter. Så langt det er mulig skal samarbeidet imidlertid innledes i initieringsfasen (før noe er ”låst”), slik at partene i fellesskap kan legge premisser. I mange tilfeller vil dette da ha mer form av uformell dialog og informasjonsutveksling, men vil være en viktig korreksjonsmekanisme og bidra til et bredt vurderingsgrunnlag.

Tjenestemannsorganisasjonenes rettskrav på innsyn i dokumenter er som utgangspunkt hjemlet i offentlighetsloven. Det er likevel ikke naturlig å sidestille organisasjonene med utenforstående målgrupper (som presse, publikum o.l.), og rett til innsyn er derfor nærmere regulert i tilpasningsavtalen. Det grunnleggende prinsippet er at de tillitsvalgte skal ha tilgang på den informasjon som er nødvendig for å oppfylle sin rolle i samarbeidet med universitetets ledelse. UiO skal dermed praktisere utstrakt meroffentlighet overfor organisasjonene.

Avtaleverkets føringer om drøfting omfatter formelt sett alle kollektive saker som kan få innflytelse på de tilsattes arbeidssituasjon. Ved drøfting er styringsretten i behold, dvs. at ved uenighet mellom partene vil arbeidsgiver ha endelig avgjørelsesmyndighet. Det påvirker likevel ikke forutsetningen om at organisasjonenes synspunkter skal inngå i beslutningsgrunnlaget. Intensjonen om at partene skal møtes som likeverdige, og «med vilje til å finne omforente løsninger», skal uansett ligge til grunn.

2.3 
Tjenestemannsorganisasjonenes forhandlingsrett

Tjenestemannsorganisasjonenes forhandlingsrett er hjemlet i hovedavtalens § 13. For at en organisasjonsendring skal være forhandlingsgjenstand må følgende tre vilkår være oppfylt samtidig:

· Organisasjonskartet endres

· Endringen er ment å vare over seks måneder

· Endringen medfører omdisponering av personale og/eller utstyr

Lov om universiteter og høgskoler, § 4 nr. 4 slår imidlertid fast at ”Styret selv fastsetter virksomhetens interne organisering på alle nivåer”. Den myndighet som her er gitt universitetsstyret i lovs form går foran hovedavtalens bestemmelser om forhandlinger, og  innebærer at tjenestemannsorganisasjonene ikke har forhandlingsrett på organisasjonsendringer som avgjøres av universitetsstyret. Hovedavtalens føringer om informasjon og drøfting i slike saker kommer likevel til anvendelse.

Tjenestemannsorganisasjonenes forhandlingsrett vil uansett kun omfatte endringen i organisasjonskartet, mens eventuell omdisponering av arbeidstakere fortsatt er underlagt arbeidsgivers rett og ansvar etter tjenestemannslovens §12. 
Organisasjons- og personalavdelingen kan for øvrig bistå med avklaring av hva som eventuelt er forhandlingsgjenstand i forhold til det enkelte omstillingsprosjekt.

2.4 
Organisatorisk nivå for partssamarbeid

Informasjon og drøfting av saker som gjelder en enkelt enhet bør normalt foregå på det organisatoriske nivå saken berører.

Dersom en sak er forhandlingsgjenstand, skal forhandlingene som utgangspunkt føres på virksomhetsnivå, dvs. ved UiO sentralt. Rektor/universitetsdirektør kan likevel bemyndige en underordnet arbeidsgiverrepresentant til å føre forhandlingene på sine vegne.  Så lenge arbeidsgiverpart formelt representerer UiO på virksomhetsnivå, kan rektor/universitetsdirektør fritt velge hvem som gis fullmakter til å føre forhandlinger på arbeidsgiversiden, eksempelvis øverste leder ved den enhet saken gjelder. Gevinsten kan være en enklere beslutningsstruktur, mer rasjonell saksbehandling og innsparing i form av tid og ressurser.  
Selv om leder gis forhandlingsfullmakt i omstillingsrelaterte saker ved egen enhet, er dette ikke noen automatisk ordning. At fullmakten utøves av andre betyr pr. definisjon ikke at rektor/universitetsdirektør frasier seg ansvar og myndighet. Særskilte omstendigheter, som karakteren på omstillingsprosjektet og/eller grad av konsekvenser for personalet kan tilsi at forhandlingene bør ledes fra sentralt nivå. Rektor/universitetsdirektør står derfor fritt til å vurdere i hver enkelt sak hvem som skal utøve forhandlingsfullmakten, og kan eventuelt legge inn begrensninger/skranker i fullmakten. 

2.5
Politiske vedtak

Ut fra prinsippet om at arbeidstakerdemokrati ikke skal begrense det politiske demokratiet, er politiske vedtak unntatt fra organisasjonenes medbestemmelsesrett, jf hovedavtalens § 2 pkt. 3:
”Tillitsvalgte skal ikke delta i politiske beslutninger, beslutninger knyttet til politiske prioriteringer, beslutninger som fattes på grunnlag av lover, forskrifter, stortingsvedtak og kongelige resolusjoner, samt beslutninger om spørsmål som i hovedsak gjelder virksomhetens samfunnsmessige rolle (forholdet til borgerne).”  

Som illustrasjon nevnes at organisasjonene dermed ikke har forhandlingsrett på vedtak om nedbemanning som følge av budsjettreduksjon, som er en politisk gitt realitet. 
Den praktiske gjennomføringen av slike vedtak kan imidlertid være gjenstand for avtalemessig behandling, dersom tiltaket medfører konsekvenser for personalets arbeidssituasjon.

I enkelte tilfeller kan det oppstå diskusjon mellom partene om hvorvidt et vedtak kan defineres som ”politisk”. Vedtaket må ha et reelt politisk innhold for å komme inn under hovedavtalens § 2 nr. 3, men vurdering av realitetene må foretas i hver konkrete sak. Det er den politiske ledelse ( i departementet) som har avgjørende myndighet i forhold til denne type definisjoner. Svaret vil dermed kunne avhenge av den til enhver tid sittende politiske ledelse, og det kan derfor ikke gis noen statisk og allmenngyldig forhåndsdefinisjon.

Tvist om hvorvidt et vedtak er politisk skal forelegges fagdepartementet, jf. hovedavtalens § 2 nr. 3:

”Oppstår det uenighet mellom arbeidsgiverinstansen og organisasjonene i den enkelte virksomhet om en beslutning går inn under dette punkt, avgjøres dette spørsmålet av vedkommende fagdepartement.”

3. 
OMDISPONERING AV PERSONALE

Ved organisasjonsendring vil behov for omdisponering av personale kunne følge som en konsekvens. Arbeidsgiver har et stort ansvar for å ivareta personalets interesser under en omstillingsprosess, men samtidig plikter også medarbeidere å vise fleksibilitet, omstillingsvilje og bidra til at organisasjonsendringen blir realisert.
3.1 
Arbeidsgivers styringsrett

Innenfor rammene av lov- og avtaleverk følger styringsretten av arbeidsgivers alminnelige instruksjonsmyndighet.  

Arbeidstakere har ikke noe generelt rettskrav på å utøve nærmere bestemte arbeidsoppgaver eller tjenestegjøre på et bestemt sted i virksomheten, og arbeidsgiver har rett til å tilpasse stillinger og ressurser til en ny organisasjonsstruktur.  Omdisponering av arbeidstakere fra en enhet til en annen, endring av arbeidsoppgaver lagt til en stilling og fordeling av arbeid mellom arbeidstakere er underlagt styringsretten, og tjenestemannslovens §12 slår fast at:

«enhver tjenestemann er forpliktet til å finne seg i endringer av arbeidsoppgaver og omorganisering av virksomheten. Er vilkårene for oppsigelse eller avskjed etter §§ 9 eller 10 til stede, kan vedkommende i stedet pålegges å overta annen likeverdig stilling i virksomheten eller stå til rådighet for spesielle oppdrag»

Denne bestemmelsen vil være utgangspunktet for anvendelse av styringsrett ved omplassering og endring av stillingsinnhold i forbindelse med omstilling. 

Bestemmelsene i tjenestemannslovens §12 første punktum og §12 annet punktum regulerer ulike situasjoner. 

§12 første punktum omtaler «endring av arbeidsoppgaver», dvs. endringer innenfor vedkommende stilling. Det kan eksempelvis være endret oppgavefordeling mellom arbeidstakere, endring av arbeidssted, endring av faglig innhold i stillingen, el.l. Arbeidstakeren plikter å følge slike pålegg, men kan eventuelt velge å prøve dette rettslig dersom vedkommende mener endringen er så radikal at det i realiteten er snakk om såkalt ”endringsoppsigelse”.

Tjenestemannsloven gir altså arbeidsgiver stor frihet til å omdisponere personalet, tillegge stillingen nye arbeidsoppgaver eller tilpasse den til en ny organisasjonsstruktur. Et viktig arbeidsrettslig prinsipp er likevel at stillingens «grunnpreg» (dvs. kjernen i arbeidsavtalen) ikke skal være vesentlig endret. Det innebærer at ansvars/arbeidsområde skal være sammenlignbart og på tilnærmet samme nivå som arbeidstakerens opprinnelige funksjon. Hvorvidt stillingens grunnpreg er endret eller ikke vil bero på en konkret skjønnsmessig vurdering i hvert enkelt tilfelle. Når omfanget av endringen skal fastslås, må blant annet kunngjøringstekst, oversikt over arbeidsoppgaver og gradvise endringer (beskrevet i eksempelvis lønnskrav) legges til grunn. De fleste vil over tid oppleve endringer i oppgaver, slik at opprinnelig stillingsinnhold (beskrevet i kunngjøringen) ikke uten videre kan være utgangspunkt for vurderingen. Det er arbeidsinnhold på overføringstidspunktet som skal legges til grunn. Dersom kravet til en «grunnpreg-standard» er oppfylt, vil omdisponeringen ligge innenfor arbeidsgivers styringsrett. Endringer ut over stillingens grunnpreg kan være å anse som oppsigelse, med den konsekvens at arbeidstakeren blir overtallig.

§12 annet punktum er i realiteten en regel som gir arbeidsgiver større handlingsrom når de såkalt ”objektive” vilkår for oppsigelse foreligger. Bestemmelsen hjemler adgang til å pålegge «annen likeverdig stilling», som alternativ til oppsigelse. Dette er dermed i situasjoner hvor arbeidet er bortfalt, men hvor arbeidsgiver forsøker å finne alternativer til en så drastisk løsning som oppsigelse. Her skjer endringen således utenfor vedkommende stilling, som følge av eksempelvis bortfall av arbeid gjennom en omorganisering. Omplassering er da en styringsrettslig disposisjon som trer inn i stedet for oppsigelse, og handlingsrommet med hensyn til tilbud blir i slike tilfeller relativt vidt. Her kan det også tilbys en annen type stilling enn det arbeidstakeren hadde. Med ”likeverdig stilling” siktes det hovedsakelig til lønnsnivå og tilnærmet samme arbeidsområde, eksempelvis saksbehandling, kontorarbeid osv. , men det behøver ikke nødvendigvis å være samme stillingskode eller oppgavefelt. Aksepteres tilbudet om annen stilling, så skal det inngås en ny arbeidsavtale.  Motsetter arbeidstakeren seg en saklig omplassering etter §12 annet punktum, kan alternativet være at vedkommende selv må si opp sitt arbeidsforhold eller bli sagt opp.

Embetsmenn som er ”uavsettelige” (jf. konstitusjonelle begrensninger i Grunnlovens § 22) er ikke omfattet av tjenestemannslovens bestemmelser i §12 om omdisponering. Det innebærer at professorer tilsatt før 1. januar 1990 (som er utnevnt av Kongen i statsråd) ikke uten videre kan pålegges å akseptere omregulering til annen stilling. Løsninger i slike tilfeller må vurderes individuelt i hver enkelt sak. Særlige forhold knyttet til vitenskapelig personale er for øvrig omtalt i veiledningens pkt. 3.4.

3.2  
Innplassering i stillinger

Hensyn til behov for ryddighet tilsier at innplassering i stillinger under større omstillingsprosesser  bør følge strukturerte prosedyrer. Særlig gjelder det innenfor teknisk-administrativ sektor, hvor mulighetene for mobilitet og tilbud om alternative oppgaver kan være relativt store. Det kan derimot være vanskeligere innenfor vitenskapelig sektor, hvor de tilsatte ofte er sterkt faglig spesialiserte. 
Rammevilkår ved endring i arbeidsoppgaver og innplassering i stilling er omtalt i UiOs omstillingsavtale Del 3.
Under omstilling som medfører personalmessig omdisponering bør det utarbeides bemanningsplaner, som beskriver bemanningsbehov, hovedoppgaver og sentrale kvalifikasjonskrav i de ulike stillinger. Tjenestemannsorganisasjonenes rett til innflytelse på utforming av bemanningsplaner er forankret i hovedavtalens §12 d, som gir rett til å drøfte virksomhetens planer. Med hjemmel i den bestemmelsen kan funksjoner i stillingene, dimensjonering (som i realiteten er en budsjettsak) og kvalifikasjonskrav i nye stillinger være drøftingsgjenstand. ”Ny” stilling vil det være når stillingen er nyopprettet eller så vesentlig endret at stillingens ”grunnpreg” er forandret. 

Dersom oppgavene videreføres uendret har arbeidstakeren rettskrav på stillingen, og innplasseres direkte på bemanningsplanen. Retten til å følge arbeidsoppgavene kan blant annet utledes av selve arbeidsavtalen, og daværende Arbeids- og administrasjonsdepartementet har bekreftet (i brev til KUF av 9.5.96) at:

«Det er et rettslig prinsipp at en tjenestemann som ser sine arbeidsoppgaver videreført i vesentlig grad i en annen stilling, har rett til å følge arbeidsoppgavene. Tjenestemannens rettskrav på stillingen er et utslag av reglene om arbeidsgivers styringsrett, adgangen til å omorganisere og de begrensninger som ligger i styringsretten».

Det er ikke nødvendigvis et krav at samtlige oppgaver videreføres uendret. Departementet viser til at vurderingen ofte må bli skjønnsmessig, men at:

«Ved vurderingen av om en tjenestemann har rettskrav på en stilling, må en foreta en konkret vurdering i det enkelte tilfelle. Stillingens innhold før og etter omorganiseringen blir avgjørende. Det er her de konkrete arbeidsoppgaver som må vurderes. Ved denne før/etter vurdering vil det totale bilde avgjøre om den opprinnelige stilling kan anses videreført.» 

Ved direkte innplassering vil arbeidstakeren beholde sitt lønnsnivå, uavhengig av hvordan stillingen er normert i bemanningsplanen. Eventuell lønnsjustering må skje via lokale lønnsforhandlinger. Lønn ved overgang til annen stilling grunnet omorganisering er for øvrig omtalt i hovedtariffavtalens §10, pkt. 1, som blant annet slår fast at: : «En  arbeidstaker som på grunn av omorganisering omplasseres til lavere lønnet stilling i virksomheten, beholder sin tidligere stillings lønn på overgangstidspunktet som en personlig ordning».
3.3
Prosessbeskrivelse
Prosedyrer ved innplassering er omtalt i UiOs omstillingsavtale pkt. 3.2.

Når det gjelder struktur på gjennomføringen, kan det under store omstillingsprosesser være hensiktsmessig å organisere innplassering i denne rekkefølge:

· Fastslå hvilke tilsatte som ikke er under omstilling, dvs. der 100% av arbeidsoppgavene videreføres i den nye organisasjonen 

· Administrativ innplassering i stillinger hvor arbeidsoppgavene i det vesentlige videreføres i den nye stillingen 

· Innplassering i stillinger der ingen har rettskrav
Med forbehold om nevnte begrensninger knyttet til omdisponering av vitenskapelig tilsatte, kan prosessen videre legges opp som følger:

Når bemanningsplanen er ferdig drøftet med tjenestemannsorganisasjonene:

· Arrangere informasjonsmøte for alle ansatte (hvor også representanter fra tjenestemanns-organisasjonene får tilbud om å delta). 

· Etter informasjonsmøtet orientere tilsatte som videreføres i sin opprinnelige stilling uten endring i oppgaver om at de ikke er under omstilling. 

· Tilsatte som berøres av omstilling gis anledning til å fremme skriftlig ønske om innplassering i stilling på ny bemanningsplan. Se vedlegg med eksempel på skjema til bruk ved ønske om innplassering i stilling.
Når ønsker om innplassering er mottatt:

· Arbeidsgiver behandler innkomne ønsker om innplassering. Dersom flere arbeidstakere hevder å se sine arbeidsoppgaver vesentlig videreført i samme stilling, skal ordinære utvelgelseskriterier legges til grunn. Gjennom UiOs omstillingsavtale pkt. 3.2 har partene avtalefestet at:

”Er det flere som kan innplasseres i samme stilling/arbeidsoppgaver, skal utvelgelse baseres på en totalvurdering, hvor stillingsbeskrivelse, kompetanse, erfaring/praksis og tjenestetid ved UiO legges til grunn.”
· Innplassering ved rettskrav på stilling eller omdisponering innenfor rammen av tjenestemannslovens §12, 1. punktum (dvs. innenfor vedkommende arbeidstakers stilling) er administrativt vedtak, og foretas av lederen på tilsettingsnivå. Det er i utgangspunktet dekan for stillinger tilknyttet fakultetene, museumsdirektør for stillinger ved museene, biblioteksdirektøren for stillinger ved Universitetsbiblioteket, rektor/universitetsdirektør for stillinger i sentraladministrasjonen, eller den disse bemyndiger ved de respektive enheter. 
· Tilbud om annen/ny stilling som alternativ til oppsigelse (dvs. der arbeidstakerens opprinnelige stilling er bortfalt), vedtas av tilsettingsorganet, etter innstilling fra innstillingsorganet, jf tjenestemannslovens §13 nr. 5. Det gjelder både i forhold til tilbud om «annen likeverdig stilling» (som alternativ til oppsigelse) etter tjenestemannslovens §12, 2. punktum og «annen passende stilling» (før oppsigelse evt iverksettes) etter tjenestemannslovens §13. nr. 1.  Dette er altså aktuelt i tilfeller hvor stillingen er nyopprettet eller så vesentlig endret at stillingens ”grunnpreg” er forandret
Etter behandling  av ønsker om innplassering:

· Etter at det er tatt beslutning om innplassering skal arbeidsgiver orientere tjenestemannsorganisasjonene om resultatet. Slik orientering skal gis i møte, som holdes senest dagen før skriftlig underretning om innplassering formidles til berørte tilsatte. Formålet er å gi organisasjonene innsikt i grunnlaget for arbeidsgivers beslutning. Slike møter har ikke status som ordinære informasjonsmøter om kollektive forhold etter hovedavtalens bestemmelser. Siden tema vil være individorientert, skal det ikke skrives referat fra møtene.

· Tilsatte som innplasseres administrativt i stilling på ny bemanningsplan gis skriftlig melding om dette
· Tilsatte som tilbys ny/annen stilling som alternativ den de opprinnelig hadde (etter behandling i innstillings- og tilsettingsorgan) gis tilbud i form av ordinær tilsettingskontrakt.
· Tilsatte som ikke har fått innplassering (dvs. er overtallige) informeres om at de må melde sin eventuelle interesse for aktuelle ledige stillinger. Ledige stillinger bør ikke kunngjøres offentlig før det er kartlagt om det er interne kvalifiserte kandidater blant overtallige. Eventuelle søknader behandles gjennom ordinære innstillings- og tilsettingsprosedyrer. 
3.4 
Særlige forhold knyttet til vitenskapelig personale

Innenfor vitenskapelig sektor er de tilsatte sterkt faglig spesialiserte og et fagområde kan være nært knyttet opp til den aktuelle forsker. Høy grad av spesialisering er både påkrevet og ønskelig i en forsknings- og undervisningsstilling, men det kan begrense mulighet for mobilitet og faglig nyorientering.

Omstilling innenfor vitenskapelig sektor vil ofte ha en annen karakter enn på administrative felt, fordi vitenskapelig personale særlig kan bli berørt i forhold til fagdimensjonering. Situasjonen kan være at fagområder nedlegges eller eventuelt  flyttes til andre institusjoner, og at andre fagområder styrkes. Det kan likeledes oppstå spørsmål rundt disponering av kompetanse som har begrenset relevans i forhold til fastsatte studieprogrammer, slik at forskeren vanskelig får oppfylt sin undervisningsplikt.

Dette kan være isolert til enkeltfag, og dermed ikke nødvendigvis omstillingsprosesser med organisatoriske konsekvenser.

Embetsmenn er ikke omfattet av tjenestemannslovens bestemmelser i §12 om plikt til å akseptere omregulering til annen stilling. Det innebærer at professorer tilsatt før 1. januar 1990, som er utnevnt av Kongen i statsråd, ikke kan sies opp og heller ikke kan pålegges annen tjeneste. Løsninger ved behov for omstilling som berører embetsmenn må dermed vurderes konkret i hver enkelt sak. 

Juridisk sett er det ellers ikke noe i veien for å omdisponere vitenskapelig tilsatte som ikke er embetsmenn til andre oppgaver, eventuelt andre lokale tjenestesteder, såfremt vedkommende har den nødvendige faglige kompetanse. Ved over/under-kapasitet på fagområder kan det være aktuelt at ansatte påtar seg ansvar for nye emner eller  bistår i undervisning i beslektede fag, - eventuelt som veileder, seminarleder eller lignende støtteoppgaver dersom vedkommende ikke har kompetanse til selvstendig undervisning.  

Strategi og virkemidler for fag- og bemanningsmessig omdisponering må imidlertid ta sikte på optimal utnyttelse av den kompetansekapital og det faglige potensiale som UiOs personale representerer.  Valg av virkemidler må likeledes være gjenstand for vurdering i forhold til forsknings- så vel som undervisningsmessige hensyn. Undervisning og forskning har ikke uten videre parallelle behov med hensyn til bemanning, og undervisningsbehov kan derfor ikke uten videre alene avgjøre dimensjonering.

Mulighet for løsninger må under en hver omstendighet vurderes individuelt. Aktuelle alternativer til endring av fagfelt kan eksempelvis være en mer fleksibel organisering av arbeidsplikt. Særavtale om lønns- og arbeidsvilkår for vitenskapelig personale åpner for variasjon i oppgavefordeling over tid, og det bør kunne utnyttes mer offensivt enn praksis er i dag. Ut fra individuelle vurderinger kan det eksempelvis være aktuelt å tilpasse arbeidsplaner slik at medarbeidere i perioder får konsentrere seg ensidig om forskningsaktivitet med fritak fra andre plikter. Slik tilrettelegging for konsentrert faglig fordypning vil kunne gi mer optimalt utbytte av forskningskapasiteten og gjennom det bidra til kvalitetsheving. Løsninger må imidlertid vurderes ut fra en avveining mellom individuelle ønsker/forutsetninger og universitetets prioriteringer/mål.  

Det vises for øvrig til veiledningens pkt. 4. 2 om kompetanseutvikling for vitenskapelig personale.
4. VIRKEMIDLER FOR MOBILITET

Personalets omstillingsevne er en avgjørende faktor i forhold til realisering av mål som blant annet økt kvalitet, sterkere faglig og ressursmessig prioritering og tilpassing til nye rammevilkår. Endringsprosesser behøver ikke nødvendigvis å bety utrygghet og negative konsekvenser for berørte ansatte. Fornuftig gjennomført omstilling kan tvert imot ha positiv effekt, ikke bare for institusjonen, men også for berørte medarbeidere.  Utgangspunktet må være at slike prosesser skal bidra til å utløse kreativitet blant personalet og gi den enkelte ansatte nye muligheter og utfordringer. 

Med den kapasitet UiOs personale representerer vil kompetanseutvikling naturlig være et sentralt virkemiddel i forhold til omstillingsrelaterte utfordringer. Valg av løsninger skal imidlertid kombinere både hensyn til omstillingsmessige mål og til berørte ansattes ønsker og behov. Utgangspunktet må være at individuelle løsninger skal kunne bidra til å innfri UiOs overordnede, faglige målsettinger. Utfordringen blir å finne løsninger som gir nødvendig spillerom i forhold til omstilling, men samtidig sikrer forsvarlig forvaltning av personalressursene.

Daværende Arbeids- og administrasjonsdepartementet og hovedsammenslutningene ble i protokoll av 13. november 2003 enige om virkemidler som er tilgjengelige ved omstilling i statlig sektor. I PM 15/2003 vedrørende denne avtalen understreket departementet imidlertid at:
«det er arbeidsgiver som - etter å ha drøftet dette med de tillitsvalgte - bestemmer om, og i så fall hvilke virkemidler som er nødvendige for å nå de mål som er satt for omstillingen, samt hvem som skal tilbys hva. Arbeidsgiver skal imidlertid  foreta en grundig individuell vurdering før virkemidlene tas i bruk. Ingen har krav på å bli tilbudt bestemte virkemidler.»
4.1 
Utdanningspermisjon

Utdanningspermisjon kan være en relevant løsning for personale som berøres av omstilling. Arbeidstakere har rett til utdanningspermisjon uten lønn i inntil 3 år, såfremt de har vært i arbeidslivet i minst 3 år og tilsatt hos arbeidsgiveren de siste 2 år. Rettigheten er nedfelt i arbeidsmiljølovens § 33D, som også gir nærmere vilkår for slik permisjon. 
I protokollen av 13. november 2003 har AAD og hovedsammenslutningene for øvrig forutsatt at:

”I forbindelse med omstillinger skal det gjennomføres kompetansekartlegging i virksomheten.

Med bakgrunn i kompetansekartleggingen kan det gis

a) full lønn i inntil 3 år til ny utdanning/kompetanseheving hvis arbeidsgiver anser at dette er nødvendig for at den tilsatte skal kunne fortsette i virksomheten eller

b) delvis lønn i inntil 3 år hvis arbeidsgiver anser at dette er nødvendig for at den tilsatte skal kunne fortsette i staten.

For øvrig gjelder vilkårene i Statens særavtale om permisjon og økonomiske vilkår ved etter- og videreutdanning, kurs m.v”

En forutsetning ved studie- og utdanningspermisjon med lønn er normalt at arbeidsstedet får nytte av utdanningen i tjenesten, og det er derfor vanlig med plikttjeneste etter endt permisjon. Under omstillingsprosesser kan det imidlertid være aktuelt å frafalle kravet om plikttjeneste, dersom arbeidstakeren senere ønsker å avslutte tilsettingsforholdet ved UiO.

Kompetanseutvikling kan for øvrig omfatte flere ulike tiltak, hvor heving av formell kompetanse bare er ett element. Like viktig kan være initiativ som bidrar til å utvikle realkompetansen, som for eksempel praktisk opplæring, hospitering, deltakelse i prosjekter eller andre tiltak som fremmer videreutvikling.

4.2 
Kompetanseutvikling for vitenskapelig personale

Ansatte som berøres av omstilling kan ha behov for mer sammenhengende forskningsvirksomhet, konsentrasjon omkring prosjekter, utvikling av internasjonale kontakter eller lignende med sikte på mer intensiv faglig fordypning. For vitenskapelig personale kan fritak fra eller reduksjon i undervisning og andre ordinære arbeidsplikter være aktuelt som ledd i tilrettelegging for faglig fornyelse. I forhold til omdisponering kan slik tilrettelegging være god stimulans og et effektivt virkemiddel for medarbeidere som er motivert for faglig nyorientering , endring av forskningsområde eller  karriereskift .

Som seniorpolitisk tiltak kan det for øvrig være aktuelt med særlig tilrettelegging for pensjonerte forskere som ønsker å opprettholde faglig virksomhet, men det bør fortrinnsvis gjelde forskningsfelt som er prioritert av UiO. Ved delvis AFP vil også ekstra midler til driftstilskudd så vel som reduksjon i undervisnings- og administrasjonsplikt kunne benyttes som stimulering. Da kan fritak for undervisningsplikt, slik at den ansatte kan disponere tyngden av sin arbeidstid til faglig fordypning og konsentrasjon om forskning, kunne være attraktivt.  Likeledes økte driftsmidler i en periode, som vil kunne gi større handlefrihet til faglig utvikling/oppdatering, reiser, forskningsopphold eller andre forskningsrelaterte formål. Det er imidlertid arbeidstakeren selv som må avgjøre om førtidspensjonering er aktuelt.
Medarbeidersamtaler blir et viktig hjelpemiddel i kartlegging av muligheter, både når det gjelder ansattes ambisjoner, fremtidsutsikter, kompetanseutviklingsbehov og vurdering av løsninger. Utgangspunktet må imidlertid være miljøets faglige mål, og eventuell særlig tilrettelegging for faglig fordypning og videre kvalifisering må forutsettes å kunne bidra til å innfri slike overordnede målsettinger.

4.3 Studiestønad knyttet til fratredelse 

For fast tilsatte med minst to års tjenestetid og midlertidig tilsatte med minst fire år kan det gis tilbud om avgangskontrakt med studiestønad i inntil tre år med maksimum 2/3 lønn (jf protokoll av 13. november 2003). Virksomheten må inngå kontrakt med den enkelte tilsatte med bakgrunn i medarbeiderens oppsigelse og stillingsfratredelse, og arbeidsgiver blir da løst fra sitt arbeidsgiveransvar.

Standardkontrakt følger som vedlegg til dette veiledningsheftet, sammen med nærmere orientering om vilkår for slike ordninger. 

Avtale om studiestøtte forutsetter at den tilsatte selv skaffer seg studieplass.

Studiestønaden betales ut i månedlige rater. Det skal fremlegges dokumentasjon for gjennomførte studier. Det tilstås ikke ytterligere støtteordninger, som eksempelvis dekning av lærebøker og semesteravgift. Studiestøtte innebærer at arbeidstakeren avslutter sitt arbeidsforhold i virksomheten, og det skal foretas et sluttoppgjør på vanlig måte i forhold til feriepenger o.l.

Ved valg av slik løsning må arbeidstakeren for øvrig gjøres uttrykkelig oppmerksom på at rettigheter knyttet til statsansattes ”sikkerhetsnett” ved oppsigelse bortfaller. En arbeidstaker som selv sier opp sin stilling kan ikke deretter gjøre krav på fortrinnsrett til andre stillinger i staten og ventelønn (se veiledningens pkt. 5.3). Det er viktig å informere om bortfall av disse rettighetene, slik at arbeidstakeren har fullgodt beslutningsgrunnlag før vedkommende eventuelt sier opp stillingen.

4.4 
Pensjon

I situasjoner med nedbemanning kan den aldersprofil UiO har, særlig i faste vitenskapelige stillinger aktualisere spørsmål om pensjonsavgang. Det understrekes i denne sammenheng at eventuelt valg av førtidspensjonering ensidig skal ligge på arbeidstakeren.

Det vises for øvrig også til at de sentrale partene i staten gjennom protokoll av 13. november 2003 har presisert at:
”Det er et sentralt prinsipp i det statlige omstillingsarbeidet at endringsprosesser ikke skal føre til at eldre støtes ut av arbeidsmarkedet”

Statens Pensjonskasse (SP) har gitt ut en egen brosjyre om alderspensjon og avtalefestet pensjon (AFP). Denne kan fås ved henvendelse til Organisasjons- og personalavdelingen. Likeledes henvises det til brosjyren ”Verdt å vite om pensjoner og pensjonspoeng” som fås på lokale trygdekontorer. Beregning av individuell pensjon er for øvrig relativt komplisert, og den enkelte arbeidstaker bør anbefales å søke veiledning direkte hos Statens pensjonskasse eller ved trygdekontoret.

Alderspensjon

Øvre aldersgrense i staten er 70 år, med mulighet til å gå av med full alderspensjon fra fylte 67 år. Pensjonsgrunnlaget vil være 66% av lønn på fratredelsestidspunktet (maksimalt pensjonsgrunnlag er begrenset til 12 x grunnbeløpet (G) i folketrygden). Dette forutsetter 30 års opptjening i SP (eller i kombinasjon med annen offentlig pensjonsordning) i 100 % stilling.
Alderspensjoner fra SP er samordnet med folketrygden, og full opptjeningstid i SP vil være vesentlig for den alderspensjon som utbetales. Med mindre opptjeningstid enn 30 år, vil pensjonen bli forholdsmessig utregnet i forhold til rettighetene arbeidstakeren har i folketrygden. Krav til opptjeningstid i folketrygden er 40 år, og folketrygdens maksimale pensjonsgrunnlag er vesentlig lavere enn i SP (6 x grunnbeløpet i folketrygden + 1/3 opp til 12 G). 

Det er mulig å få utført såkalte ”service-beregninger” ved det enkelte trygdekontor som gir en foreløpig beregning av folketrygdpensjon. Videre henvises det til informasjon gitt på nettside : http://www.spk.no/pensjon/kalkulator/.

Avtalefestet pensjon (AFP)

Avtalefestet pensjon kan tas ut fra fylte 62 år og er en førtidspensjonsordning. Ordningen er tariffestet, og har ulikt grunnlag for pensjonsytelser avhengig av hvilken alder man går over på AFP.

For perioden 62-65 år beregnes pensjonen etter folketrygdens regler (ref. opptjeningstid og ”tak” på pensjonsgrunnlag) med et nærmere fastsatt AFP-tillegg pr. år. Fra fylte 65 år beregnes pensjonen etter alderspensjonsreglene i SP (uten AFP-tillegg). AFP forutsetter at man tar ut full alderspensjon fra fylte 67 år.

AFP kan tas som en delvis pensjonering, men man må være i minst 60 % av full stilling etter pensjoneringstidspunktet. 
Helt uttak av AFP gir ikke opptjeningstid verken i SP eller i folketrygden (likevel slik at delvis AFP gir delvis opptjening i forhold til stillingsbrøk).

4.5 
Sluttvederlag

Adgangen til å utbetale sluttvederlag er i staten begrenset, men de sentrale partene har i protokoll av 13. november 2003 åpnet for at:
”Det kan tilbys sluttvederlag tilsvarende en månedslønn for hvert faktisk tjenesteår i staten, dog ikke lavere beløp enn det som tilsvarer lønn i 6 måneder. Samlet sluttvederlag kan ikke overstige 24 måneders lønn.

Med lønn forstås lønn etter hovedtariffavtalens fellesbestemmelser § 2 nr 1 dersom ikke annet er avtalt.”
Sluttvederlag forutsetter at den tilsatte sier opp sin stilling selv. Det kan betales ut som en engangssum, eller i månedlige rater dersom arbeidsgiver og arbeidstaker blir enige om det.

Ved valg av slik løsning må arbeidstakeren for øvrig gjøres uttrykkelig oppmerksom på at rettigheter knyttet til statsansattes ”sikkerhetsnett” ved oppsigelse bortfaller. En arbeidstaker som selv sier opp sin stilling kan ikke deretter gjøre krav på fortrinnsrett til andre stillinger i staten og ventelønn (se pkt. 5.3). 

Departementet har utarbeidet en standardkontrakt for slike tilfeller (se vedlegg til dette veiledningsheftet), som også gir nærmere detaljer om vilkår for ordningen.

Virksomheter som skal nedbemanne kan dessuten i særlige tilfeller dekke lønn i inntil ni måneder for overtallige arbeidstakere som blir tilsatt i ny virksomhet utenfor staten (jf protokollen av 13. november 2003). Den nye virksomheten skal  ha ordinært arbeidsgiveransvar, og  kreve refusjon fra avgivende virksomhet. 

Hovedtariffavtalens §10, pkt. 3 åpner for øvrig for at:

«Arbeidstaker som på grunn av omorganisering går over i lavere lønnet stilling i annen virksomhet, kan beholde sin tidligere stillings lønn på overgangstidspunktet som en personlig ordning dersom avgivende og/eller mottakende virksomhet vil betale lønnsdifferansen.»

UiO bør vise fleksibilitet i forhold til å bidra dersom denne type spørsmål skulle bli aktuelle.

4.6 
Budsjettmessig planlegging

Bruk av personalpolitiske virkemidler i forbindelse med omstilling vil normalt ha budsjettmessige konsekvenser, og utgifter i forbindelse med omstilling må som hovedregel dekkes innenfor lokalenhetens rammer. 

Konsekvenser og kostnader ved omstilling må inkluderes som en naturlig del av budsjettarbeidet, og budsjettinnspill på alle nivåer være en aktiv og formalisert del av beredskapen knyttet til omstilling

Budsjettet er sentralt både som planleggingsverktøy og som beslutningsunderlag for valgte organer. Budsjettforslaget er videre drøftingsgjenstand, og dermed viktig også i forhold til å sikre et bredt vurderingsgrunnlag gjennom bidrag fra tjenestemannsorganisasjonene. 

Fagdimensjonering, kvalitetsambisjoner, større satsinger og investeringer forutsetter bevisst ressursmessig prioritering, og helhetlig planlegging må derfor også gjenspeile følger for øvrige aktiviteter og hvilke initiativ som er påkrevet for å sikre budsjettbalanse. Økonomi for strategisk handlingsrom må vektlegges og omstillingsrelaterte konsekvenser synliggjøres. Dette kan være frigjøring av midler gjennom eksempelvis redusert virksomhet på enkelte felt, omrokkering eller nedprioritering av oppgaver, omdisponering av personalet osv. I slike sammenhenger bør budsjettet være et naturlig instrument for kobling mellom mål og strategier.

5. 
OPPSIGELSE SOM FØLGE AV OVERTALLIGHET

I UiOs omstillingsavtale har partene lagt til grunn at:

”oppsigelse som følge av omorganisering ikke vil være aktuelt før alle relevante alternativer er grundig vurdert.”
Som ledd i denne veiledningen om personalforvaltning under omstillingsprosesser er det likevel naturlig å redegjøre også for arbeidsrettslige rammer ved oppsigelse og overtallighet.

Oppsigelse fra arbeidsgiver utløser omfattende rettsvirkninger, formkrav og prosedyrer, som gjenspeiler at statsansatte har relativt sterkt oppsigelsesvern. Videre er det en forutsetning at det skal foreligge et saklig grunnlag for oppsigelse, og at det foretas en individuell rimelighetsbetraktning. Det krever en konkret totalvurdering, hvor UiOs eventuelle behov for oppsigelse avveies mot konsekvenser for den aktuelle arbeidstaker. På forhånd må dermed alternative løsninger være grundig vurdert. 

Professorer som er embetsmenn (tilsatt før 1. januar 1990) omfattes ikke av de vanlige reglene i tjenestemannsloven om oppsigelse, og kan dermed ikke sies opp som følge av overtallighet. 

Det henvises samtidig til arbeidsmiljølovens §§ 64 nr. 1-3, §65 nr. 1 og 2 og 65A som gir særlig oppsigelsvern ved henholdsvis sykdom , fødsel/svangerskap og militærtjeneste.

5.1 
Tjenestemannslovens §§ 9 og 10

Tjenestemannslovens §§ 9 og 10 om oppsigelse skiller mellom fast og midlertidig tilsatte, og tjenestetid på henholdsvis 2 og 4 år. 

Tjenestetid beregnes i forhold til samlet tilsettingstid ved UiO , uansett om arbeidstakeren har tjenestegjort ved forskjellige enheter.  Det vil normalt kun være faktisk tjeneste som medregnes, mens fravær (bortsett fra ferie) går til fradrag. Kortvarige fravær ved eksempelvis sykdom kan likevel medregnes i tjenestetiden. Tidspunktet for vedtak om oppsigelse skal være utgangspunkt for beregningen, og ikke fratredelsestidspunktet.

Det er videre tjenestemannens status som fast eller midlertidig på tidspunktet for vedtak om oppsigelse som er avgjørende. Vedkommende behøver ikke nødvendigvis ha hatt samme status gjennom hele perioden.

 Oppsigelse i de første tjenesteår er regulert i tjenestemannslovens § 9, som  åpner for at

 «Fast tilsatt tjenestemann med mindre enn to års sammenhengende tjeneste og midlertidig tilsatt tjenestemann med mindre enn fire års sammenhengende tjeneste kan sies opp fra sin stilling når det har saklig grunn i virksomhetens eller tjenestemannens forhold.»

Bestemmelsen regulerer oppsigelse etter de første 6 månedene (prøvetiden) og inntil 2 år for fast tilsatte og 4 år for midlertidig tilsatte, og «virksomhetens forhold» kan eksempelvis være bortfall av arbeid.  Etter utløpet av en eventuell prøvetid er oppsigelsesfristen en måned hvis tjenestetiden er ett år eller mindre. Er tjenestetiden over ett år, er oppsigelsesfristen tre måneder. 

Tjenestemannslovens § 10 gir i praksis et sterkere oppsigelsvern enn §9, og er knyttet til bestemmelser om ”sikkerhetsnett” for overtallige. I motsetning til oppsigelse med hjemmel i lovens § 9, vil overtallige etter §10 omfattes av fortrinnsrett til andre ledige, passende stillinger i staten og rett til ventelønn (se veiledningens pkt. 5.3).

Oppsigelse ved overtallighet er i §10 nr. 1 regulert slik:

 «Fast tilsatt tjenestemann med mer enn to års sammenhengende tjeneste og midlertidig tjenestemann med mer enn fire års sammenhengende tjeneste kan sies opp med seks måneders frist når stillingen inndras eller arbeidet faller bort.»

Det vil normalt være virksomheten selv som må vurdere behovet for å opprette eller inndra stillinger, som konsekvens av behov for eksempelvis omorganiseringer, endret dimensjonering, rasjonalisering og driftsinnskrenkning, reduserte inntekter som følge av budsjettkutt.

Oppsigelsestiden er i slike tilfeller 6 måneder. Med mindre det reises klage, - eventuelt søksmål-, vil oppsigelstiden begynne å løpe når klagefristen utgår.

5.2 
Kartlegging av interne omplasseringsmuligheter 

Før UiO iverksetter oppsigelse med bakgrunn i bortfall av arbeid, 

«skal tjenestemannen om mulig tilbys annen passende stilling i virksomheten dersom vedkommende har minst ett års sammenhengende tjeneste»,

jf. tjenestemannslovens § 13 pkt. 1.

Universitetet som arbeidsgiver plikter i henhold til dette å kartlegge eventuelle ledige stillinger som kan være aktuelle alternativ for den som er truet av oppsigelse. Som det fremgår av tjenestemannslovens § 13 pkt. 1 skal arbeidsgiver vurdere mulig omplassering i forkant av oppsigelsen.

Vurdering av om en konkret ledig stilling kan være egnet for en oppsigelsestruet bør fortrinnsvis skje forut for kunngjøring. Ved et eventuelt tilbud om ny stilling ved UiO, tilsettes vedkommende av tilsettingsorganet etter innstilling fra innstillingsmyndigheten, - uten forutgående kunngjøring.

Ved definisjon av «passende stilling» må ordinære kvalifikasjonskriterier legges til grunn. Det betyr at kandidaten i rimelig grad skal tilfredsstille de kompetansekrav som er knyttet til stillingen. Etter tjenestemannslovens § 13 pkt. 3 kan man likevel se bort fra manglende kvalifikasjoner, dersom dette innen akseptable grenser kan kompenseres ved hensiktsmessig tilleggsutdanning. Bestemmelsen kan ikke fortolkes slik at virksomheten skal bekoste en omfattende omskolering, men derimot gi mulighet for noe oppjustering av kvalifikasjonsnivået. Omfanget av eventuell tilleggsutdanning som kan gis må vurderes individelt i forhold til det konkrete tilfellet. Det foreligger ingen bestemmelser om hvor stort omfang/varighet eventuell tileggsutdanning skal kunne ha når det er behov for kompetanseutvikling ved overgang til ny stilling. Tilsettingsrådet for overtallige i staten har imidlertid i behandling av enkeltsaker lagt til grunn en maksimalgrense på 6 måneder. Dette kan være naturlig som utgangspunkt, i og med at utdanningen forutsettes å være en tilleggsutdanning.

Når det ikke finnes noen ledig ”passende stilling” etter §13 nr. 1 å tilby, men derimot en annen, men mindre attraktiv stilling som kan være aktuell, har arbeidsgiver normalt plikt til å tilby også dette dersom arbeidstakeren er kvalifisert. Dette gjelder selv om oppgaver/ansvar kan være på et lavere nivå. Arbeidstakeren kan imidlertid avslå et slikt tilbud uten å miste fortrinnsrett til andre stillinger i staten og rett til ventelønn.

Normalt skal kartlegging av mulig alternativ stilling internt ved UiO fortsette helt frem til utløpet av oppsigelsestiden.

5.3 
Fortrinnsrett og ventelønn

Staten opererer med et sikkerhetsnett for overtallige, i form av fortrinnsrett og ventelønn.

Fortrinnsrett:

Varsel om oppsigelse hjemlet i tjenestemannslovens §10 utløser fortrinnsrett til passende ledige stillinger i staten, jf. tjenestemannslovens § 13:

pkt 2

”Blir tjenestemannen likevel sagt opp, skal vedkommende så vidt mulig tilbys annen passende stilling i staten, jf § 5 nr. 4. Rett til ny stilling har bare fast tjenestemann som har vært tilsatt sammenhengende i minst to år, eller midlertidig tjenestemann med sammenhengende tjeneste i minst fire år.”

pkt. 3

”Fortrinnsretten gjelder bare der tjenestemannen har de nødvendige faglige og personlige egenskaper for stillingen. Kan manglende kvalifikasjoner rettes ved hensiktsmessig tilleggsutdanning, kan vedkommende tilsettes på vilkår av at tilleggsutdanningen tas innen en fastsatt frist.”

Den eksterne fortrinnsretten gjelder altså bare fast tilsatte med mer enn 2 års tjeneste og midlertidig tilsatte med mer enn 4 års tjeneste. 

Fortrinnsretten gjøres i praksis gjeldende ved at arbeidstakeren søker ledige, passende stillinger i staten, og samtidig gjør oppmerksom på sin status som overtallig. Gjennom å hevde fortrinnsrett vil den overtallige få krav på særbehandling i tilsettingsprosessen. Ved vurdering av egnethet for stillingen blir ordinære kvalifikasjoner lagt til grunn, dvs. at den overtallige må tilfredsstille de kompetansekrav som er knyttet til stillingen.

Det kan ikke kreves fortrinnsrett til en stilling som er høyere lønnet enn den man blir sagt opp fra, jf. forskriftenes § 7 nr. 1. Pkt. 5 i samme paragraf tar videre forbehold om at ”Får tjenestemannen tilbud om ny, passende stilling og det ikke er akseptert innen 14 dager, faller fortrinnsretten endelig bort”.

Fortrinnsrett til passende ledige stillinger i staten opprettholdes så lenge tjenestemanen får ventelønn.

Fortrinnsrett kan ikke gjøres gjeldende av midlertidig tilsatt undervisnings- og forskningspersonale som er tilsatt for å utføre oppdrag som er eksternt finansiert, jf. tjenestemannslovens forskrifter § 7 pkt. 2.

Ventelønn:

Rett til ventelønn er regulert i tjenestemannslovens § 13 pkt. 6, som blant annet forutsetter at:

«Blir tjenestemannen som nevnt i nr. 1 sagt opp og det antas at det vil være vanskelig å skaffe annet høvelig arbeid, kan vedkommende gis ventelønn om det ikke foreligger krav på pensjon.»

Administrering av ventelønnsordningen ivaretas av Aetat, som også vurderer individuelle rettigheter. UiO må i slike saker sende søknad om ventelønn til Aetat, som deretter beregner omfanget av det arbeidstakeren har krav på. 

Omfanget av ventelønn er avhengig av tjenestetid i staten og av alder, men utgjør vanligvis 66% av lønn på fratredelsestidspunktet. 

Ventelønn som utbetales oppsagt tjenestemann fra UiO må dekkes av den enkelte enhet innenfor egne budsjettrammer.

Mer deltaljert informasjon om ventelønnsbestemmelsene fremgår av forskriftene til tjenestemannsloven, §§11 og 12.

Krav om ventelønn kan ikke gjøres gjeldende av tjenestemann som er tilsatt for å utføre oppdrag som er eksternt finansiert, jf. tjenestemannslovens forskrifter § 11 pkt. 3.

5.4 
Saksbehandlingsprosedyrer

Saksbehandlingsreglene ved oppsigelse og avskjed er nedfelt i tjenestemannslovens §§ 18 og 19. Slike avgjørelser er for øvrig enkeltvedtak, og dermed også underlagt en rekke bestemmelser i forvaltningsloven. 

Det er tilsettingsorganet som fatter vedtak om oppsigelse, jf. tjenestemannslovens § 17. 

Vedtaket skal være skriftlig, jf. forvaltningslovens § 23, og skal i henhold til lovens §§ 24 og 25 dessuten være begrunnet.

Arbeidstakeren har etter forvaltningslovens § 27 pkt. 3 rett til å gjøre seg kjent med sakens dokumenter.

Før vedtak treffes skal det gis skriftlig forhåndsvarsel, jf. forvaltningslovens § 16.

Tjenestemannslovens § 18 pkt. 1 gir arbeidstakeren anledning til å forklare seg muntlig for det organ som skal treffe vedtak. Det er også mulig å avgi en skriftlig redegjørelse, dersom arbeidstakeren ønsker det. Arbeidstakeren har videre anledning til å la seg bistå av tillitsvalgt eller annen rådgiver (tjenestemannslovens § 18 og forvaltningslovens § 12).

Tjenestemannslovens § 19 bestemmer at klagebehandling skjer etter forvaltningslovens regler. Det omfatter forvaltningslovens § 29 om klagefrist, § 30 om når klagen må være fremsatt, § 31 om oversitting av fristen, § 32 om klagens adressat, form og innhold, § 33 om saksforberedelsen i klagesak og § 34 om klageinstansens kompetanse.

I medhold av forvaltningslovens § 28 kan arbeidstakeren påklage vedtaket om oppsigelse, og klageinstans vil da være universitetsstyret.

Fristen for å fremsette klage er regulert i forvaltningslovens § 29, og er fastsatt til ”3 uker fra det tidspunkt underretning om vedtaket er kommet frem til vedkommende part”. Det er redegjort nærmere for klagefrister i forvaltningslovens §§ 29-31. 

Formkrav til klagens innhold er angitt i forvaltningslovens § 32. Klagen bør redegjøre for de momenter som klageren ønsker skal legges til grunn i en fornyet vurdering av saken.

Klage har oppsettende virkning. Det innebærer at oppsigelsestiden ikke aktiviseres før klagen er avgjort. Som det fremgår av tjenestemannslovens § 19 pkt. 3b) skal klageinstansens vedtak ikke iverksettes før 2 uker etter at underretning om vedtaket er kommet frem til arbeidstakeren.

Dersom klagen ikke fører frem kan arbeidstakeren gå til søksmål, for å få prøvet lovligheten av vedtaket.  Fristen for søksmål er 8 uker fra det tidspunkt underretning om vedtaket er kommet frem til tjenestemannen. Fristen er likevel 6 måneder dersom kravet bare gjelder erstatning. Søksmål og skriftlig varsel om søksmål innenfor fristene angitt i tjenestemannslovens §19 pkt 2 og §19 pkt. 3b) har oppsettende virkning. Vedtaket om oppsigelse kan i så fall ikke bli iverksatt før det foreligger rettskraftig dom eller kjennelse, dvs inntil eventuell anke er avgjort.

Organisasjons- og personalavdelingen står til rådighet dersom lokale linjeledere har behov for bistand under forberedelsen av slike saker.

 VEDLEGG

KONTRAKT OM SLUTTVEDERLAG MED OPPSIGELSE FRA ARBEIDSTAKER

Arbeidstaker

Arbeidstakeren navn ..................................(heretter kalt «arbeidstaker»)

Stilling ..............................

Adresse .................................................

Fødselsdato ..............

Virksomhet

Virksomhetens navn ...........................................

Adresse ..........................................................

Den som representerer arbeidsgiver ................................................

Arbeidstaker aksepterer tilbudet om sluttvederlag, og sier herved opp stillingen med fratreden den ................

Arbeidstaker har forstått betingelsene i denne kontrakten, jf vedlegg, som inngår som en del av denne kontrakten.

Sluttvederlaget beregnes ut fra lønnstrinn ......., samt ............(eventuelle tillegg).

Det vil bli utbetalt sluttvederlag med kr. ..... pr. måned.

Partene er enige om at sluttvederlaget skal utbetales som en engangssum/i månedlige rater i ...... måneder (stryk det som ikke passer).

Kontrakten er underskrevet i to eksemplarer, en til hver av partene.

................. den ......../..........

________________________________

_______________________________

Arbeidsgiver





Arbeidstaker

SLUTTVEDERLAG - VEDLEGG TIL KONTRAKT

Til arbeidstakere i staten som er fast ansatt med en sammenhengende tjenestetid på mer enn to år, eller som er midlertidig ansatt med en sammenhengende tjenestetid på mer enn fire år, jf tjenestemannslovens §10, kan det i forbindelse med omstilling gis tilbud om sluttvederlag forutsatt at arbeidstakeren sier opp sin stilling.

Det kan tilbys sluttvederlag tilsvarende en månedslønn for hvert faktisk tjenesteår i staten, dog ikke lavere beløp enn det som tilsvarer lønn i 6 måneder. Samlet sluttvederlag kan ikke overstige 24 måneders lønn.

Vilkår

· Arbeidsgiver kan tilby sluttvederlag under forutsetning av at arbeidstaker sier opp sin stilling. Med lønn menes lønn etter A-tabellen og eventuelle pensjonsgivende tillegg etter B-tabellen.

· Sluttvederlaget betales i en engangssum eller i månedlige rater, alt etter hva arbeidsgiver og arbeidstaker blir enige om. Utbetaling i rater innebærer likevel at arbeidsgiveransvaret er opphørt ved fratreden.

Virkninger av slik kontraktsinngåelse

1. Det er ikke adgang til å inngå ny arbeidsavtale i samme virksomhet før det er gått tre år. Det er heller ikke adgang til å inngå avtale om konsulentoppdrag.

2. Arbeidstakeren har adgang til å inngå arbeidsavtale med annen arbeidsgiver i den perioden vedkommende mottar sluttvederlag.

3. Det er ikke adgang til å utbetale sluttvederlag dersom den ansatte kan gis pensjonsytelse.

4. Det skal foretas et sluttoppgjør til arbeidstakeren senest ved fratreden der det utbetales tilgodehavende lønn, feriepenger m.m.

5. Arbeidsgiver skal sende melding til Statens Pensjonskasse om opphør av tilsettingsforhold og dermed retten til medlemsskap.

6. Retten til pensjon fra Statens pensjonskasse beregnes etter reglene om oppsatt pensjon dersom vedkommende ikke kommer tilbake til stilling i offentlig sektor.

7. Som utgangspunkt skal folketrygdlovens pensjonsalder på 67 år legges til grunn. Unntatt er tilfeller der vedkommende fratrer med særaldersgrense og oppsatte rettigheter. Da kan vedkommende etter loven ta ut tjenestepensjon fra fylte 65 år.

8. Sluttvederlaget gir i utgangspunktet ikke rett til ferie-, syke- eller fødselspenger. Slike rettigheter må vurderes i forhold til det aktuelle lovverk.

9. Sluttvederlaget vil ikke bli regulert i perioden.

10. Inngåelse av slik kontrakt avskjærer rett til ventelønn.

11. Sluttvederlaget medregnes i minsteinntekten for rett til dagpenger og dagpengegrunnlaget. Det kan ikke tilstås dagpenger for tidsrom som er dekket av sluttvederlaget.

12. Sluttvederlaget er ikke pensjonsgivende i forhold til lov om Statens Pensjonskasse, men skal regnes som personinntekt og er pensjonsgivende i forhold til lov om folketrygd.

13. Sluttvederlaget er skattepliktig som arbeidsinntekt. Det innebærer at det skal betales både trygdeavgift og eventuell toppskatt i tillegg til at inntekten inngår i grunnlaget for alminnelig inntekt.

VEDLEGG

KONTRAKT OM STUDIESTØNAD MED OPPSIGELSE FRA ARBEIDSTAKER

Arbeidstaker

Arbeidstakeren navn ..................................(heretter kalt «arbeidstaker»)

Stilling ..............................

Adresse .................................................

Fødselsdato ..............

Virksomhet

Virksomhetens navn ...........................................

Adresse ..........................................................

Den som representerer arbeidsgiver ................................................

Arbeidstaker aksepterer å ta i mot tilbud om studiestønad med avgangskontrakt, og sier herved opp sin stilling. Arbeidstaker skal fratre stillingen den ................

Arbeidstaker har forstått betingelsene i denne kontrakten, jf vedlegg, som inngår som en del av denne kontrakten.

Stønaden beregnes ut fra lønnstrinn ......, samt .......... (eventuelle tillegg).

Det vil bli utbetalt stønad som utgjør maksimalt 2/3 lønn, i dette tilfellet er det avtalt en stønad som utgjør kr. .......... pr. mnd. Stønaden skal utbetales hver måned i ........ måneder.

Kontrakten er underskrevet i to eksemplarer, en til hver av partene.

................. den ......../..........

________________________________

_______________________________

Arbeidsgiver





Arbeidstaker

AVGANGSKONTRAKT MED STUDIESTØNAD - VEDLEGG TIL KONTRAKT

For arbeidstakere i staten som har vært fast ansatt med en tjenestetid på minst to år, eller som har vært midlertidig ansatt med en tjenestetid på minst fire år, jf tjenestemannslovens §10, kan det i forbindelse med omstilling gis tilbud om avgangskontrakt med studiestønad i inntil tre år med maksimum 2/3 lønn.

Vilkår

· Arbeidsgiver kan innvilge søknad om studiestøtte for inntil tre år.

· Studiestønad kan gis med kompensasjon på inntil 2/3 av full lønn.

· Med lønn menes lønn etter A-tabellen og eventuelle pensjonsgivende tillegg etter B-tabellen.

· Studiestønaden betales ut i månedlige rater med fratrekk av skatt, likevel slik at det gjøres fradrag for det skattefrie beløp som for 2001 utgjør 1,5 ganger folketrygdens grunnbeløp.

· Det er en forutsetning at arbeidstakeren sier opp sin stilling ved kontraktsinngåelse og at arbeidstakeren fratrer senest når vedkommende begynner som student/elev.

· Arbeidstaker som avbryter påbegynt utdanning vil miste retten til studiestønad.

Virkninger av slik kontraktsinngåelse

1. Arbeidstakeren kan ikke inngå ny kontrakt med samme virksomhet i den perioden vedkommende mottar studiestønad.

2. Søkeren har adgang til å inngå arbeidsavtale med annen arbeidsgiver dersom det ikke er til hinder for at studier blir gjennomført etter forutsetningene.

3. Søkeren må selv skaffe studie- eller kursplass. For å få rett til en utbetaling lik 2/3 av full lønn, kreves at arbeidstaker gjennomfører heltidsstudium.

4. Det gis ikke ytterligere kompensasjon i form av støtte til lærebøker, data osv.

5. Det skal foretas et sluttoppgjør til arbeidstakeren senest ved fratreden der det utbetales tilgodehavende feriepenger o.l.

6. Arbeidsgiver skal sende melding til Statens Pensjonskasse om opphør av medlemsskap.

7. Søkere med minst 3 års ansettelse har rett til en oppsatt pensjon fra Statens Pensjonskasse beregnet av pensjonsgrunnlaget på fratredelsestidspunktet.

8. I utgangspunktet vil avgangskontrakt bety at det er folketrygdlovens pensjoneringsalder på 67 år som legges til grunn. Unntatt er tilfeller der vedkommende fratrer med en særaldersgrense og oppsatte rettigheter. Da kan vedkommende etter loven ta ut tjenestepensjon ved fylte 65 år.

9. Stønaden gir i utgangspunktet ikke rett til ferie-, syke- eller fødselspenger. Disse rettighetene må vurderes i forhold til det aktuelle lovverk, jf folketrygdlovens kap. 14, ytelser ved fødsel og kap. 8 om sykepenger.

10. Inngåelse av slik kontrakt avskjærer retten til ventelønn.

11. Stønaden vil ikke bli lønnsregulert.

12. Stønaden gir ikke rett til dagpenger.

13. Stønaden er ikke pensjonsgivende etter lov om Statens Pensjonskasse. Stønaden regnes som personinntekt og regnes som pensjonsgivende inntekt i forhold til lov om folketrygd.

14. Skattefri utdanning i forbindelse med opphør av arbeidsforholdet skal innberettes på følgende måte: Ytelsen kan enten gis i form av en naturalytelse eller som en utgiftsgodtgjørelse. Blir ytelsen gitt som en skattefri naturalytelse skal den ikke lønnsinnberettes, jf forskrift av 30. desember 1983 nr. 1974 §3. Blir ytelsen utbetalt som en utgiftsgodtgjørelse og vilkårene i forskrift av 14. oktober 1976 nr. 9830 §4 er oppfylt, skal ytelsen innberettes under kode 818 «Trekkfrie stipend». Hvis vilkårene etter §4 ikke er oppfylt ved utbetalingen, skal ytelsen innberettes i kode 161-A «Trekkpliktig stipend».

Dokumentasjon

· Studiestønad med avgangskontrakt forutsetter at stønadsmottaker må dokumentere bekreftet studie- eller kursplass før utbetaling finner sted.

· Det må fremlegges dokumentasjon for utdanningens forløp og status etter hvert avsluttet studie/kurs, minst hvert halvår.

· Avbrytes utdanningen skal dette straks meldes til virksomheten, som skal stanse utbetaling av stønad.

· Mislighold av kontrakten innebærer at virksomheten skal kreve tilbakebetaling av ytelsen for den aktuelle periode.

VEDLEGG

ORGANISASJONS/FUNKSJONSBESKRIVELSE OG BEMANNINGSPLAN

Når omorganisering medfører omdisponering av personale skal det utarbeides en bemanningsplan. Planen skal drøftes formelt med tjenestemannsorganisasjonene før endelig utforming.
Bemanningsplan må ses i sammenheng med en organisasjonsbeskrivelse.

Organisasjons/funksjonsbeskrivelse

Som grunnlag for vurdering av bemanningsplanen bør arbeidsgiver utforme et notat som  beskriver organisasjonen og funksjoner. Med utgangspunkt i definerte satsinger, særlige utfordringer og visjoner for virksomheten skal organisasjonsbeskrivelsen skissere målsettinger med omorganiseringen. 
Samtidig skal dokumentet være et supplement til selve organisasjonskartet, dvs gi en nærmere konkretisering av innholdet i ”boksene”, underliggende strukturer og basisfunksjoner. Eksempler på basisfunksjoner kan være felt som ledelse, forskning, undervisning, økonomiforvaltning, personaladministrasjon. Under de ulike funksjonskategoriene bør det gis en grov oversikt over hovedoppgaver, fremstilt slik at nivå på kompetansebehov synliggjøres. Som illustrasjon nevnes feltet ”ledelse”, hvor det kan være aktuelt med nærmere definisjon av innbyrdes ansvars- og fullmaktsfordeling mellom ulike lederposisjoner i strukturen.

For forsknings- og undervisningsfunksjoner kan fagområde eller displin ofte være den naturlige forankring for nærmere beskrivelse av struktur og kompetansebehov.

For øvrig kan gjennomgående stillingsbeskrivelser for eventuelle identiske stillinger også inngå i organisasjonsbeskrivelsen som hjelpemiddel i forhold til vurdering av bemanningsplanen.
Bemanningsplan
Bemanningsplan skal reflektere de ambisjoner og kapasitetsbehov som er skissert i organisasjons/funksjonsbeskrivelsen. Planen skal gi en kortfattet beskrivelse av fremtidige bemanningsbehov, med sentrale oppgaver og kvalifikasjonskrav knyttet til de respektive stillingene. 
Hver stilling skal nummereres, til bruk som henvisning under individuelle krav/ønsker om innplassering.

Når det gjelder teknisk-administrative stillinger skal UiOs ”Rettledende beskrivelse av stillingsinnhold og kvalifikasjonskrav for teknisk-administrative stillinger” ligge til grunn.
Planen bør redigeres med utgangspunkt i det enkelte arbeidsfelt, fagområde eventuelt disiplin. Innenfor de respektive funksjonsområder ved den enkelte enhet, institutt o.l kan det også være hensiktsmessig med en hierarkisk opplisting av tilknyttede stillinger. 

I forhold til vedlagte eksempel på bemanningsplan understreker vi at den kun er ment som ren illustrasjon av mulig strukturell løsning. Stillingsbeskrivelse og kvalifikasjonskrav gjenspeiler ikke nødvendigvis gjeldende føringer for stillingsinnhold.
EKSEMPEL PÅ BESKRIVELSER I BEMANNINGSPLAN:
	Arbeids-

område
	Nr.
	Stillings-tittel
	SKO
	%
	Arbeidsoppgaver
	Kvalifikasjonskrav


	Ledelse
	1
	Institutt-

leder
	1475
	100
	Faglig og administrativt ansvar for grunnenhetens samlede aktiviteter
(med nærmere beskrivelse av oppgaver)
	· Fortrinnsvis professorkomp.
· Lederegenskaper

· Forskn.relatert ledererfaring .

· Administrativ kompetanse

	
	2
	Kontorsjef
	1054
	100
	Administrativ ledelse av enheten 
i samråd med instituttleder

(med nærmere beskrivelse av oppgaver)
	· Utdanning fra universitet eller høgskole 

· Lederegenskaper
· Økonomisk-administrativ kompetanse

	Fagområde:

Odontologi
Disiplin:

Periodonti 
	3
	Professor
	1013
	100
	· Lede og initiere forskning
· Forskningsveiledning og veiledning spesialistkandidater
·  Undervisning innen teoretisk, propedeutisk og klinisk virksomhet
· Undervisning av  stipendiater, spesialistkandidater,  tannlege- og tannpleierstudenter

· Eksamensarbeid 
· Administrative oppgaver. 
	· Vitenskapelig, pedagogisk og formidlingskomp 

· Spesialist i periodonti eller tilsvarende kompetanse. 

· Bred klinisk erfaring

	
	4
	Første-amanuensis
	1011
	100
	· Delta i forskningsvirksomhet

· Forskningsveiledning og veiledning spesialistkandidater
·  Teoretisk og klinisk veiledning av studenter, spesialistkandiater og tannpleierstud.
· Eksamensarbeid 
· Administrative oppgaver.


	· Doktorgrad eller tilsvarende vitenskapelige kvalifikasjoner 

· Pedagogisk og formidlingskomp 

· Spesialist i periodonti / tilsv. kompetanse.  

	Studie- og forsknings-

administrasjon  
	5
	Rådgiver

	1434
	100
	· Rådgivnings-, utrednings-, og utviklingsoppgaver innen studie- og forskningsfeltet. 
· Bistand i fakultetets plan- og rapportarbeid. 
	· Utdanning fra universitet eller høgskole (minimum tilsv  bachelor-nivå). 
· Omfattende relevant erfaring/spesial-kompetanse 

	
	6
	Første-

konsulent
	1408
	50
	· Eksamensavvikling
· Studentopptak

· Studentinformasjon/førstelinje-
        tjeneste
	· Utdanning fra universitet eller høgskole (evt annen relevant realkomp)
· Relevant praktisk arbeidserfaring


VEDLEGG
Eksempel på skjema til bruk ved individuelle krav/ønsker om innplassering i ny bemanningsplan 
	NAVN:


	


	1. GJELDER INNPLASSERING I FLG. STILLING:


	Avdeling
	Stillingsnummer i bemanningsplanen: 
	Stillingstittel
	Stillings-

kode
	Stillings-

prosent

	
	
	
	
	


	2. GRUNNLAG FOR INNPLASSERING:
	Kryss ut

	A)

Jeg gjør gjeldende rettskrav på stillingen, med henvisning til at det vesentlige av mine nåværende oppgaver er videreført uendret som stilling under ny organisasjonsstruktur

(Merknad:

Gjelder tilfeller hvor stillingen er opprettholdt så godt som uendret i ny bemanningsplan)

	

	B)

Jeg ønsker innplassering i den aktuelle stillingen fordi den inneholder deler av mine nåværende oppgaver, og/eller er sammenlignbar og likeverdig med mitt nåværende oppgave/ansvarsnivå.

(Merknad:

Gjelder tilfeller hvor stillingen ikke er videreført i sin nåværende form i ny bemanningsplan)

	


	3. BEGRUNNELSE



	Stikkordsmessig oppsummering av nåværende oppgaver som er videreført i eller er sammenlignbare med den stillingen det ønskes innplassering i:




	4. EVENTUELLE TILLEGGSKKOMMENTARER


	








_____________________

Dato:





Underskrift: 

VEDLEGG
Omstillingsavtale 

ved 
Universitetet i Oslo
Omstillingsavtalen er inngått den 26. januar 2005 mellom Universitetet i Oslo (UiO) som arbeidsgiverpart og Forskerforbundet, NTL-90 og Parat som arbeidstakerparter.

Når det gjelder definisjon av begrepet ”omstilling”, henviser partene til konkretiseringer som fremgår av Moderniseringsdepartementets veiledningshefte om statlig omstilling; ”Personalpolitikk ved omstillingsprosesser”.

Partene legger til grunn at omstillingsbegrepet knyttet opp til omstillingsavtalen omfatter nedbemanning, omstrukturering og formell organisasjonsendring, se avtalens pkt. 1.2 med nærmere konkretisering av virkeområde.

Denne avtalen gir generelle vilkår knyttet til omstilling ved UiO, og kan eventuelt suppleres med mer detaljerte tilleggsavtaler for den enkelte omstilling. Slike tilleggsavtaler tilpasses karakteren på det aktuelle omstillingstiltaket, samtidig som strategi og beredskap utformes i forhold til faktiske personalmessige konsekvenser. Tilleggsavtale utarbeides så tidlig som mulig i prosessen, dvs. når endringsbehov og konsekvenser er klarlagt. Rektor/universitetsdirektør kan ved større omstillinger forelegge utkast til eventuell slik avtale for universitetsstyret før det innledes formelle forhandlinger mellom partene.

Partene legger til grunn at de beste resultater oppnås gjennom samarbeid mellom arbeidsgiver, tjenestemannsorganisasjonene og arbeidstakerne.
Den enkelte medarbeider har også selv et ansvar for å bidra til gode løsninger, blant annet ved å delta aktivt i både omorganiseringsprosessen og gjennomføringen av de tiltakene som skal iverksettes.

På grunn av størrelsen på vår institusjon og gjennom den ressurs vårt personale representerer, har UiO solid potensiale for endringsberedskap og tilpassing til nye rammevilkår.  Et utgangspunkt under omstillingsprosesser bør være at berørte medarbeidere skal stimuleres til kreativitet og gis nye muligheter og utfordringer, og gjennom det bidra til å utløse nødvendig endringskapasitet i organisasjonen. Partene legger således til grunn at oppsigelse som følge av omorganisering ikke vil være aktuelt før alle relevante alternativer er grundig vurdert.

DEL 1
1.1 Formål
Partene henviser til hovedavtalens §1 pkt. 2, som legger til grunn at staten i dag stilles overfor nye krav som blant annet innebærer endring av arbeidsmåter, roller, organisering og regelverk, og at avtaleverket også skal være et redskap for omstilling, effektivisering og modernisering. 

Omstillingsavtalens formål er å sikre ivaretakelse av arbeidstakere som berøres av inngripende endringer i sitt arbeidsforhold etter omstillingsprosesser. Avtalen skal sikre tilsattes medbestemmelse og rettigheter i henhold til lov- og avtaleverk og sentrale personalpolitiske retningslinjer for omstillingsarbeid i statlig sektor. Videre skal avtalen være et redskap for partene til å skape ryddighet, likebehandling og rettferdighet.
For øvrig skal omstillingsavtalen bidra til å skape størst mulig forutsigbarhet og et godt arbeidsmiljø under omstilling. 

Avtalen fastslår også hvem som i partssamarbeidet skal representere henholdsvis arbeidsgiver og arbeidstakerne under omstillingsprosesser ved UiO, se pkt. 1.4.
1.2
Virkeområde
Omstillingsavtalens regler om medbestemmelse gjelder for de deler av omstillingsprosessen som ikke er unntatt gjennom hovedavtalen og universitets- og høgskoleloven.

Avtalen omfatter ansatte i alle stillingskategorier ved UiO.
Partene er enige om at omstillingsavtalen kommer til anvendelse ved store endringer i personalets arbeidssituasjon, hvor det kreves tilpassede virkemidler og prosedyrer for å ivareta berørte arbeidstakeres interesser.  Omstillingsavtalen skal gjøres gjeldende når flere arbeidstakere er, eller antas å bli, overtallige på kort eller lengre sikt, som følge av vedtak om organisasjonsendring og/eller nedbemanning

Ved endringstiltak som kan defineres som løpende utvikling, og ved individuell intern forflytning innenfor rammene av tjenestemannslovens §12, kommer omstillingsavtalen ikke til anvendelse.
1.3
Lov- og avtaleverk
Omstillingsavtalen bygger blant annet på følgende lover, avtaler og retningslinjer for omstilling:
· tjenestemannsloven
· hovedavtalen i staten
· tilpasningsavtalen ved UiO
· statens retningslinjer for personalpolitikk ved omstillingsprosesser, jf. hovedtariffavtalens pkt. 5.8
· vedlegg 3 til hovedtariffavtalen - Regjeringens intensjonserklæring av 26. mai 1992 om omstilling under trygghet
· aktuelle særavtaler som for eksempel «avtale om økonomiske vilkår ved endret tjenestested», avtale om regulativ for offentlige tjenestemenns flyttegodtgjørelse» og «særavtale om permisjon og økonomiske vilkår ved etter- og videreutdanning, kurs m.v”».
Omstillingsavtalen begrenser ikke rettigheter eller plikter som er forankret i lover, forskrifter og øvrig avtaleverk.
1.4
Partsforholdet under omstillingsprosesser
Partsforholdet er regulert i UiOs tilpasningsavtale.
På tidspunktet for inngåelse av denne omstillingsavtalen er partforholdet som følger:

Arbeidsgiverpart
Rektor/universitetsdirektøren eller den som bemyndiges

Det tas forbehold om eventuelle endringer som følge av vedtak om endret organisering, jf universitet- og høgskolelovens §4 nr.4 og § 5 nr. 2.
Arbeidstakerpart:
Representanter oppnevnt av organisasjonene under hovedsammenslutningene
DEL 2
2.1
Informasjon
UiO og tjenestemannsorganisasjonene legger til grunn at åpne prosesser og størst mulig forutsigbarhet er viktige forutsetninger for en konstruktiv omstillingsprosess.
Partene er enige om at arbeidsgiver skal utarbeide tilpassede informasjonsrutiner forut for den enkelte omstillingsprosess, jf hovedavtalens §11 pkt. 6 og UiOs tilpasningsavtale. Opplegget skal drøftes med tjenestemannsorganisasjonene, og skal dekke såvel planleggings-, initierings- og iverksettingsfasen, som evaluering etter at omstilling er gjennomført. Informasjonen skal foregå jevnlig og i flere kanaler, og arbeidsgiver plikter å sørge for at informasjonen når de tilsatte.
Lokal linjeleder har videre ansvar for å gi nødvendig informasjon til de tilsatte om rettigheter etter lov- og avtaleverket, slik at de blir i stand til å ivareta sine interesser. Medarbeidere som berøres skal dessuten ha individuelle samtaler med sin leder om konsekvenser av omstillingen, og har da anledning til å la seg bistå av tillitsvalgt eller annen bisitter.
2.2. 
Medbestemmelsesordninger
Når det i endringsprosesser oppstår forhold som skal være gjenstand for avtalefestet samarbeid (hovedavtalen §§ 12 og 13), skal dette gjennomføres uten ugrunnet opphold i de vanlige fora for slike spørsmål, jf. hovedavtalens §2 nr. 5. Dersom partene ikke blir enige om alternative samarbeidsformer slik det er åpnet for i UiOs tilpasningsavtale, gjelder hovedavtalens og tilpasningsavtalens ordinære rammer for medbestemmelsesordninger.
Arbeidsgivers plikt til forutgående drøfting skal utøves på en måte som sikrer organisasjonene aktiv deltakelse i prosessen. Det innebærer blant annet at drøfting må skje på et så tidlig tidspunkt at organisasjonene gis reell mulighet til å påvirke saksbehandlingen.

Tjenestemannsorganisasjonene skal medvirke reelt i omstillingsprosesser, og gjennom sin kunnskap og erfaring bidra til et bredt beslutningsgrunnlag. Det forutsetter at samarbeidet innledes allerede i planleggingen av omstillingen, og at initiativ tas fra det arbeidsgiverledd som forbereder prosessen. Partene henviser i denne forbindelse til UiOs tilpasningsavtale, som slår fast at linjeledere på alle organisatoriske nivåer er forpliktet i forhold til hovedavtalens og tilpasningsavtalens føringer.

Beslutningsmyndighet i forhold til UiOs interne organisering, ledelses- og styringsstruktur på alle nivåer er forankret hos universitetsstyret, jf universitet- og høgskolelovens §4 nr. 4. 

Interne organisasjonsendringer som ikke behandles av universitetsstyret selv er gjenstand for forhandlinger mellom partene, såfremt vilkårene i hovedavtalens § 13 nr. 2a er oppfylt. 

Når universitetsstyret selv fatter vedtak om intern organisering, skal tjenestemannsorganisasjonene sikres innflytelse gjennom drøfting i forkant av styrebehandlingen. Referat fra drøftingsmøte skal foreligge ved universitetsstyrets realitetsbehandling av saken. Likeledes gjelder hovedavtalens og tilpasningsavtalens bestemmelser ved iverksettingen av vedtatt organisasjonsendring.

DEL 3
3.1
Endring i arbeidsoppgaver og/eller overgang til ny  stilling
Under omstillingsprosessen skal lokal linjeleder så tidlig som mulig kartlegge bemanningsmessige konsekvenser.

Det utarbeides bemanningsplan for den nye virksomheten i samarbeid med organisasjonene, jf hovedavtalens §12d. Planen skal ikke være mer omfattende enn nødvendig.

Ved omstilling er utgangspunktet at den tilsatte både har rett og plikt til å følge sine arbeidsoppgaver, selv om dette eventuelt innebærer skifte av lokalt tjenestested. For de som får faktisk endring i arbeidsoppgaver og/eller omdisponeres, skal arbeidsgiver så tidlig som mulig utarbeide en oversikt over arbeidsoppgaver og kompetansebehov før og etter omstilling. Fremtidige arbeidsoppgaver for den enkelte og/eller plassering i organisasjonen skal normalt ikke fastlegges før kartleggingssamtaler er gjennomført med berørte tilsatte. Arbeidstakerens personlige ønsker og behov ved endring/overgang til nye arbeidsoppgaver/arbeidssted skal inngå i arbeidsgivers vurderingsgrunnlag ved omdisponering. Arbeidstakerens ønsker skal tas hensyn til så langt det lar seg forene med arbeidsgivers ansvar for omstilling.

I forhold til spesielt utsatte arbeidstakere, skal det foretas en særskilt individuell rimelighetsvurdering, hvor behovet for omdisponering avveies mot personlige konsekvenser for den aktuelle arbeidstakeren.

Når omstilling medfører at tilsattes kompetanse må suppleres eller endres i forhold til nye oppgaver, skal lokal linjeleder sørge for at den enkelte tilbys faglig utvikling, og at det innenfor UiOs tilgjengelige budsjettrammer stilles tid og ressurser til rådighet for dette.

Nærmere konkretisering av kompetanseutviklingstiltak kan nedfelles i eventuell tilleggsavtale tilpasset den aktuelle omstillingsprosessen, men individuelle løsninger må tilrettelegges ut fra behov hos så vel den enkelte arbeidstaker som tjenestestedet.

Personalpolitikken ved UiO skal sikre personalet likeverdige muligheter til videreutvikling i forbindelse med omstilling.  Rektor/universitetsdirektør har i den sammenheng overordnet ansvar for valg av virkemidler, koordinering og kontroll med at dette blir ivaretatt.

Det vises for øvrig til retningslinjer for personalpolitikk ved omstillingsprosesser i staten, og til Regjeringens trygghetserklæring. 
3.2
Innplassering av arbeidstakere i den nye organisasjonen
Arbeidstakere som berøres av omstilling innplasseres administrativt i stillinger på bemanningsplanen, dersom det vesentlige av deres arbeidsoppgaver er videreført og de dermed har rettskrav på stillingen. Definisjon av «vesentlig» må i noen grad bli skjønnsmessig, men det forutsettes at hovedtyngden av arbeidsoppgaver er videreført og at stillingens ”grunnpreg” er uendret. 

Det er arbeidsgiver som har ansvaret for innplasseringen av tilsatte.
Normal prosedyre skal være at den enkelte tilsatte gis mulighet til å fremme skriftlig ønske om hvilken stilling på bemanningsplanen vedkommende ønsker innplassering i. Under denne fasen skal det ved behov være aktiv dialog mellom arbeidsgiver og arbeidstaker, jf omstillingsavtalens pkt 3.1, tredje avsnitt. I møter med arbeidsgiver om individuell innplassering kan den tilsatte la seg bistå av tillitsvalgt.

Er det flere som kan innplasseres i samme stilling/arbeidsoppgaver, skal utvelgelse baseres på en totalvurdering, hvor stillingsbeskrivelse, kompetanse, erfaring/praksis og tjenestetid ved UiO legges til grunn.
Ledige stillinger skal ikke kunngjøres før det er kartlagt om det finnes aktuelle kandidater blant overtallige. Intern kunngjøring vurderes før beslutning om ekstern utlysing tas.
Innplassering ved rettskrav på stilling eller omdisponering innenfor rammen av tjenestemannslovens §12, 1. punktum (dvs. innenfor vedkommende arbeidstakers stilling) er administrativt vedtak, og foretas av lederen på tilsettingsnivå. 
Er det derimot tilbud om annen stilling som alternativ til oppsigelse (dvs. arbeidet er bortfalt), fattes vedtak av tilsettingsorganet, etter innstilling fra innstillingsorganet, jf tjenestemannslovens §13 nr. 5. Det gjelder både i forhold til tilbud om «annen likeverdig stilling» etter tjenestemannslovens §12, 2. punktum og «annen passende stilling» etter tjenestemannslovens §13. nr. 1.
Etter at det er tatt beslutning om innplassering skal arbeidsgiver orientere tjenestemannsorganisasjonene om resultatet. Slik orientering skal gis i møte, som holdes senest dagen før skriftlig underretning om innplassering formidles til berørte tilsatte. Formålet er å gi organisasjonene innsikt i grunnlaget for arbeidsgivers beslutning. Slike møter har ikke status som ordinære informasjonsmøter om kollektive forhold etter hovedavtalens bestemmelser. Siden tema vil være individorientert, skal det ikke skrives referat fra møtene.

3.3
Frivillige omstillingstiltak
Under omstilling kan det være aktuelt med alternative virkemidler for mobilitet, jf de tiltak som Moderniseringsdepartemenetet og hovedsammenslutningene har blitt enige om. 

UiO og tjenestemannsorganisasjonene kan under konkrete prosjekter avtalefeste gjennom eventuell supplerende tilleggsavtale hvilke stimuleringstiltak som vil kunne være aktuelle.
DEL 4
4.1
Tvisteløsing
Ved uenighet mellom partene i forhandlinger om organisasjonsendinger avgjøres spørsmålet i tråd med reglene i hovedavtalens §17.
4.2
Omstillingsavtalens varighet
Denne omstillingsavtalen gjelder med virkning fra 15. februar 2005, og til en av partene sier den opp med 3 måneders varsel, jf. tjenestetvistlovens bestemmelser.

